25.5.2004 19:15
Deutsche Telekomin matkapuhelinyhtiö T-Mobile laajentaa verkkoaan ja nostaa tavoitteitaan Yhdysvalloissa.
Telekom ilmoitti eilen lopettavansa kaksi vuotta kestäneen yhteistyönsä Cingular Wirelessin kanssa ja ostavansa sen gsm-verkot Kaliforniassa ja Nevadassa.
Muutoksen syynä on se, että Cingular osti helmikuussa kilpailijansa AT&T Wirelessin. Koska fuusion toteuttamisen arvioidaan kuitenkin vievän vuosia, sitoutuu Cingular vuokraamaan T-Mobilen verkkoa vielä neljäksi vuodeksi.
T-Mobile USA:n tavoitteet nousevat kaupan myötä tuntuvasti. Tähän saakka yhtiö on arvioinut palvelevansa kymmenen vuoden kuluttua 25 miljoonaa amerikkalaista, mutta nyt rima nousee jo 30–35 miljoonaan.
Tämän vuoden lopussa yhtiö arvioi yltävänsä 16 miljoonaan asiakkaaseen.
Kauppa rahoittaaitse itsensä
Verkkokauppa maksaa Deutsche Telekomille 2,3 miljardia US-dollaria ja on sen suurin investointi sitten VoiceStreamin oston vuonna 2001.
Kauppahinta katetaan säästöillä investoinneissa ja Cingularin kanssa tehdyllä vuokrasopimuksella.
Konserni välttyy valmiin verkon ostolla 1,1 miljardin dollarin investoinneilta, laski talousjohtaja Karl-Gerhard Eick eilisessä tiedotustilaisuudessa. Ensi ja sitä seuraavalle vuodelle verkon laajennuksiin on budjetoitu vielä miljardi dollaria vuodessa.
Cingularin vuokrasopimus tuo vähintään 1,2 miljardin dollarin liikevaihdon ja 0,8 miljardia euroa käyttökatetta vuodessa, hän arvioi.
Myös itäinenEurooppa vetää
Saksalaiskonserni valmistautuu muihinkin yritysostoihin. Viime viikolla pidetty yhtiökokous antoi konsernin johdolle valtuudet lisätä omien osakkeiden määrää vuoteen 2009 mennessä miljardilla kappaleella. Määrä korottaa osakepääomaa noin 2,5 miljardilla eurolla.
Käteisvaroja konsernilla on tänä vuonna noin kuusi miljardia euroa. Pääjohtaja Kai-Uwe Ricke rauhoitteli osakkaita toteamalla, ettei konserni aio lähteä ostoksille takavuosien malliin, mutta myönsi samalla, että itäinen Eurooppa houkuttaa.
Saksalaisyhtiö odottaa saavansa jo piakkoin loputkin 51 prosenttia Puolan suurimmasta matkapuhelinoperaattori PTC:stä. Slovakiassa tytäryhtiö Slovak Telekom aikoo kasvattaa osuuttaan matkapuhelinoperaattori Eurotelistä, ja myös Tsekissä myyntiin tuleva Cesky Telekom kiinnostaa.